Festivalul Filmului Francez la Brăila
2023-03-17 17:00 - 2023-03-19 19:00 (Europe/Helsinki) | Biblioteca “Panait Istrati” Braila, Piața Poligon nr. 4, Brăila, Brăila, 810026, România
30 de ani de Francofonie în România, 27 de ani de Festival al Filmului Francez și proiecții în 13 mari orașe din țară
Sărbătoarea filmului francez, în 13 oraşe din România
La Brăila Festivalul este găzduit de Biblioteca Județeană „Panait Istrati” în perioada 17-19 martie 2023. Programul cuprinde următoarele proiecții:
🎞Vineri, 17 martie
ora 18.00 „L’INNOCENT” Louis Garrel (1h40),
🎞Sâmbătă, 18 martie
ora 11.00 „LE CHENE„ Michel Seydoux, Laurent Charbonnier (1h20)
ora 17.00 „LA PETITE BANDE” Pierre Salvadori (1h48),
ora 19.00 „LES ENFANTS DES AUTRES” Rebecca Zlotowski (1h43),
🎞Duminică, 19 martie
ora 18.00 „LE NOUVEAU JOUET” James Huth (1h52).
Festivalul este organizat de Institutul Francez din România, la Brăila evenimentul fiind co-organizat de Cinefeel.
Ne vedem la film! Intrarea liberă!
Festivalul este organizat de Institutul Francez din România, la Brăila evenimentul fiind co-organizat de Cinefeel.
Prin alegerea temei acestei ediții, „Cinéma, mon amour / Cinema-ul, dragostea mea”, festivalul își afirmă o dată în plus sprijinul pentru cinematografele din România, care se află de mulți ani într-o situație dificilă. De asemenea, se dorește promovarea tinerei generații prin intermediul Competițiilor tinere talente – lungmetraj și scurtmetraj.
Avem și o veste bună pentru pasionații de cultură și limbă franceză: festivalul va găzdui în parteneriat cu canalul de televiziune francez TV5 Monde lansarea în România a platformei de streaming complet gratuită TV5MONDEplus: https://www.tv5mondeplus.com/fr
Așadar, ne vedem la film, intrarea este liberă!

Activitățile din săptămâna 20-25 martie
2023-03-20 08:00 - 17:00

CONCURSUL JUDEȚEAN DE PROZĂ SCURTĂ “FĂNUŞ NEAGU” 2023
2023-03-21 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
REGULAMENT DE PARTICIPARE

Concursul se organizează pe secțiunea proză scurtă, având ca tematică anuală: copilăria, prietenia, câmpia, Brăila, Dunărea în opera lui Fănuș;
Concursul nu implică taxă de participare;
Pot participa la concurs tineri cu vârsta cuprinsă între 11 și 19 de ani împliniți la data organizării concursului, cetățeni români;
Autorii pot participa cu maxim 2 lucrări nu mai mari de 15 pagini format A4;
Lucrările vor fi încadrate și evaluate în două categorii de vârstă:

11 – 14 ani;
15 – 19 ani.

Organizatorii solicită prezentarea de lucrări care până la data înscrierii în concurs nu au mai fost publicate, ori să fi fost cuprinse într-un contract de editare viitor;
Lucrările, însoțite de fișa de înscriere vor fi trimise doar electronic, pe adresa de e-mail concurs_fanus_neagu@bjbraila.ro, până la data de 28 aprilie 2023, inclusiv;
Textul lucrării va fi tehnoredactat folosindu-se fontul Times New Roman cu semnele diacritice specifice limbii române, înălțimea caracterului fiind de 12 și vor avea trecute în colțul din dreapta sus datele participantului: Nume și prenume, Localitatea, Județul, (pentru elevi se vor mai menționa: Clasa, Școala de proveniență, Numele profesorului coordonator), Adresa de e-Mail, Telefon;
Lucrările care nu se înscriu în genul indicat, care nu respectă normele de redactare corectă sau care au greșeli de ortografie, vor fi eliminate;
Lucrările care se dovedesc a fi plagiate vor fi eliminate din concurs;
Juriul va fi format din scriitori, critici literari, profesori;
Premiile vor fi acordate pe secțiuni, astfel:

Marele premiu ”Fănuș Neagu” al concursului;
2 Premii I, câte unul pentru fiecare categorie de vârstă;
2 Premii II, câte unul pentru fiecare categorie de vârstă;

2 Premii III, câte unul pentru fiecare categorie de vârstă;
2 Mențiuni câte una pentru fiecare categorie de vârstă.

Pot fi acordate și alte premii / distincții;
Agenții economici, școlile și liceele, instituțiile de cultură sau alte instituții din județul Brăila pot acorda premii speciale;
Premiile acordate nu pot fi contestate;
Premierea va avea loc la Biblioteca Județeană ”Panait Istrati” Brăila în data de miercuri, 24 mai 2023;
Lucrările premiate vor fi publicate, pe site-ul instituției noastre și în antologia de proză scurtă, „Fănușiana VI”, editată de Editura ”Proilavia” a Bibliotecii Județene Panait Istrati Brăila. Antologia va fi publicată în format electronic pe sit-ul dedicat concursului.
La solicitarea cadrelor didactice, ce coordonează activitatea literară a participanților, se pot elibera adeverințe privind participarea acestora la concurs.
Participarea la concurs presupune acordul cu condițiile prezentate în prezentul Regulament;
Comitetul de organizare a concursului Fănuș Neagu poate iniția acțiuni de schimbare a anvergurii.

Atelierele 27 martie - 1 aprilie
2023-03-27 08:00 - 17:00

Atelierul mobil de pictură
2023-03-29 08:00 - 2023-03-31 18:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Universitatea Națională de Arte București, în parteneriat cu Liceul de Arte „Hariclea Darclée” și Biblioteca Județeană „Panait Istrati”, vă invită să vizitați „Atelierul mobil de pictură”. Acesta conține 26 de povești scrise, explorate vizual prin desenare și pictare de către Silviu Arap, Sedida Bogomaz, Adriana Georgescu, Sara Muste, Ioana Popescu, Ricarda Radu, Andreea Răducu, Rareș Răileanu, Filip Stroe, Paula Suiugan, Andrei Ursu, Iara Van Kline, Mihaela Velea – Grupa Atelier 21, an II, licență, Departament Pictură, Facultatea de Arte Plastice, Universitatea Națională de Arte București .
„Atelierul” va fi instalat în data de 29 martie 2023 la Biblioteca Județeană „Panait Istrati” și va fi demontat în 31 martie 2023. Programul de vizitare:
30 martie 2023, interval orar 11.00-14.00, pentru elevii de la Liceul de Arte „Hariclea Darclée”, precum și de la alte licee și școli;
30 martie 2023, interval orar 17.00-19.00, vernisaj și finisaj pentru publicul brăilean.
Evenimentul face parte din seria de expuneri dedicate reconectării studenților de la Unarte la comunitățile de proveniență, demers integrat în abordarea pedagogică „Pentru un an, tavanul este noua noastră pardoseală” – lector univ. dr. Marian I. Dobre, profesor îndrumător, responsabil proiect.
Cu alte cuvinte, după ce va fi montat la Brăila – pentru Mihaela Velea (absolventă a Liceului de Arte „Hariclea Darclée” Brăila) – „Atelierul mobil de pictură” va fi instalat la Pitești – pentru Ioana – în perioada 10-12 mai 2023, la Reșița – pentru Ricarda …și lista continuă.

Nichita, poetul necuvintelor - expoziție documentară
2023-03-31 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
La final de martie, îl comemorăm pe marele poet român, Nichita Stănescu, printr-o expoziție documentară, intitulată ”Nichita, poetul necuvintelor”, organizată la parterul Secției Împrumut pentru Adulți.

Nichita Stănescu, poet, scriitor și eseist român, s-a născut la data de 31 martie 1933 la Ploiești, într-o familie de mici meșteșugari și comercianți. A urmat primele două clase primare în orașul natal, iar următoarele, din cauza războiului, le-a făcut la Bușteni. Clasele gimnaziale și liceul le-a urmat la Ploiești, la Liceul ”Sf. Petru și Pavel” (actualmente ”I.L. Caragiale”). Încă din această perioadă i se formează și consolidează faima de excelent versificator, ce îl va urmări și în timpul studiilor universitare, pe care le urmează la Facultatea de Filologie din București, la Secția de Limba și Literatura Română. Este coleg de an, între alții, cu Matei Călinescu, Eugen Simion și Florența Albu.
Debutează în martie 1957 cu versuri în revistele „Tribuna” și ”Gazeta literară”, continuă să publice la cele două reviste, precum și în ”Steaua”, iar o parte dintre aceste poezii au fost incluse în volumul de debut ”Sensul iubirii” (1960).
După absolvirea facultății este un timp corector și apoi, până în 1968, redactor la secția de poezie a „Gazetei literare”. În 1969 este numit redactor șef adjunct al revistei „Luceafărul, iar din 1970 până în 1973 este redactor șef adjunct la „România literară”.
Duce, chiar și după absolvirea facultății o viață de boem, „umplută cu sărăcie, vise literare, sete de cultură și dragoste de prieteni”, fiind „un campion al nopților albe închinate poeziei și filozofării”.
A publicat numeroase volume de versuri, printre care se numără: „O viziune a sentimentelor” (1964), „Dreptul la timp” (1965), „11 elegii” (1966), „Roșu vertical” (1967), „Necuvintele” (1969), „În dulcele stil clasic” (1970), „Cartea de recitire” (1972), „Clar de inimă” (1973), „Starea poeziei” ( 1975), „Epica Magna” (1978), „Operele imperfecte” (1979), „Carte de citire, carte de iubire” (1980), „Noduri și semne” (1982), „Strigarea numelui” (1983), „Antimetafizic” (post-mortem).
Opera lui este tradusă în mai multe limbi străine, poetul fiind recunoscut ca o voce distinctă a liricii universale contemporane. În 1975 i s-a atribuit Premiul internațional „Gottfried von Herder”, iar în 1979 personalități culturale din Suedia și fosta Iugoslavie i-au propus candidatura pentru Premiul Nobel, care va fi insă a fost atribuit poetului grec Elitis. În 1982 i s-a acordat Marele Premiu „Cununa de aur” al Festivalului Internațional „Serile de poezie de la Struga”.
Poetul a încetat din viață pe 13 decembrie 1983 și a fost înhumat la cimitirul Bellu, în fața mormântului lui Mihai Eminescu. În anul 1990, post-mortem, a fost ales ales membru al Academiei Române.
Silvia Iacob, bibliotecar

Zilele aniversare Fănuș Neagu
2023-04-04 13:00 - 17:00 | Școala Gimnazială „Fănuș Neagu”
Zilele aniversare Fănuș Neagu – un eveniment organizat de Biblioteca Județeană „Panait Istrati” Brăila în parteneriat cu Școala Gimnazială „Fănuș Neagu”
La 91 de ani de la naştere, prozatorul, dramaturgul și scenaristul Fănuș Neagu va fi omagiat printr-o serie de întâlniri cu scriitorii și prietenii fănușieni, precum și o vizită la Casa Memorială a acestuia din comuna Gradiștea.

Școala ”Fănuș Neagu” va găzdui marți, 4 aprilie, începând cu ora 13.00, întâlnirea cu scriitorul Marian Coman, iar miercuri, 5 aprilie de la ora 16.00 scriitorii Viorel Coman, Valentin Popa, Vasile Datcu și Nicolae Grigore Mărășanu vor prezenta cartea ”Izma sălbatică: Carte cu și despre Fănuș Neagu”.

Sănătatea este bunul cel mai de preț al omului
2023-04-07 08:00 - 17:00
Ziua Mondială a Sănătății se sărbătorește anual pe data de 7 aprilie, promovând beneficiile unei bune stări de sănătate și a bunăstării fizice și psihice în întreaga lume. În anul 1948 s-a desfășurat primul consiliu care avea în vedere sănătatea.

Biblioteca marchează acest eveniment prin organizarea unei expoziții documentare cu titlul „Sănătatea este bunul cel mai de preț al omului”. Expoziția este organizată de Doina Lalu și poate fi vizitată la parterul Secției Împrumut pentru Adulți în perioada 7 – 20 aprilie 2023.

HACKATHON BRĂILA TECH SPRINT
2023-04-08 08:00 - 2023-04-09 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
În perioada 8-9 aprilie 2023 se va desfășura „Brăila Tech Sprint”, primul Hackathon local, organizat de Biblioteca Județeană „Panait Istrati” Brăila, Consiliul Județean Brăila, Primăria Brăila și Inspectoratul Școlar Județean Brăila. Sponsorii principali sunt S.C. IME România S.R.L. și S.C. Pancronex S.A.
Hackathonul este o competiție ce se desfășoară între concurenți/ echipe care prezintă și dezvoltă proiecte inovative, ce au la bază aplicații și tehnologii de programare, și își propun să găsească soluții sustenabile tehnic pentru diversele probleme ale comunității.
Pe durata a 24 de ore, echipele participante încearcă să aducă proiectele într-un stadiu cât mai avansat de dezvoltare. La finalul competiției cele mai bune proiecte prezentate sunt evaluate de către un juriu format din profesori de specialitate, programatori și antreprenori și premiate de către organizatori după cum urmează: Premiul I – 3000 de lei; Premiul al II-lea – 1800 de lei; Premiul al III-lea – 900 de lei și Mențiune – 300 de lei.
Concurenții/ echipele interesate se pot înscrie online prin intermediul formularului aflat la adresa: https://hackathon.bjbraila.ro/.
Este obligatorie parcurgerea cu atenție a regulamentului competiției precum și a metodologiei de înscriere și participare.
Etapa de înscriere online se finalizează duminică, 2 aprilie 2023. Înscrierea se consideră finalizată doar în momentul primirii unui email de confirmare.
Competiția începe sâmbătă, 8 aprilie 2023, ora 09:00, la Biblioteca Județeană „Panait Istrati” Brăila, Sala de lectură, etajul I, Piața Poligon nr. 4, Brăila. Accesul în sală nu mai este permis după ora menționată.
Vă așteptăm cu mare interes!

EGG DROP CHALLENGE
2023-04-13 12:00 - 15:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Ești pasionat de crafting și mecanică? Ai o gândire inovativă? Helix robotics si Biblioteca Județeană „Panait Istrati” te invită la EGG DROP CHALLENGE.
În cadrul Spațiului Multicultural Dunărea, pe data de 13 aprilie, la ora 12.00, vă vom pune la dispoziție o serie de materiale cu scopul de a vă folosi imaginația și gândirea critică pentru a crea o invenție care protejează un ou de la o cădere de peste 2 metri.
Pentru premii & surprize: la finalizarea challenge-ului, vom acorda premiile celor ce au îndeplinit cerințele competiției, dar vom avea și o surpriză pe parcursul concursului. La sfârșit vom avea o demonstrați a EggBot-ului echipei Helix!🌟
Nu uitați, locurile sunt limitate iar vârsta minimă de participare este de 12 ani. Înscrierile se fac prin formularul atașat mai jos:
https://docs.google.com/…/1FAIpQLSdOa9l3z5X…/viewform…

Nu există prieten mai loial decât cărțile
2023-04-21 08:00 - 17:00
În perioada 21 aprilie – 8 mai 2023, Biblioteca Județeană „Panait Istrati” Brăila organizează o expoziție documentară intitulată Nu există prieten mai loial decât cărțile care conține documente aflate în colecțiile sale și care sunt disponibile pentru împrumut. Ziua Internațională a Cărții și a Drepturilor de Autor se sărbătorește anual pe 23 aprilie, la inițiativa UNESCO cu scopul de a promova cititul, publicarea de cărţi, dar şi drepturile de autor. Prima astfel de manifestare s-a desfășurat în anul 1995 și de atunci în aproape toate țările lumii au loc acțiuni de omagiere a cărții, a autorilor, a editorilor, a librarilor, a bibliotecarilor și a cititorilor. În toată lumea, sunt organizate expoziții de carte, lecturi publice și tot felul de manifestări menite să încurajeze și să popularizeze lectura.
În țara noastră data de 23 aprilie este prilej de triplă bucurie pentru noi: pe lângă sărbătoarea Sfântului Gheorghe, serbăm Ziua Internațională a Cărții și începând cu anul 2005 aniversăm în fiecare an nobila profesie de bibliotecar printr-o zi special dedicată – Ziua Bibliotecarului din România.
Expoziția este realizată de Florentina Petcu și poate fi vizionată la parterul secției Împrumut Cărți pentru Adulți.

Benedictiana - lansare de carte
2023-04-21 17:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Bogdan Boeru, membru al Filialei Dobrogea a Uniunii Scriitorilor din România, poet, eseist și prozator, își lansează la Brăila cel mai nou roman, „Benedictiana”. Evenimentul are loc la Biblioteca Județeană ”Panait Istrati” vineri, 21 aprilie 2023, începând cu ora 17.00 la sala ”Fănuș Neagu”.
Solist vocal și instrumentist, precum și un foarte bun organizator de evenimente culturale, expoziții de sculptură și fotografie, realizator de filme documentare, Bogdan BOERU aduce de această dată în fața publicului o carte care te prinde și te poartă cu ea pe firul aventurii. „Benedictiana este o cetate imaginară, așezată undeva pe teritoriul Siriei actuale, într-un sfârșit de secol XII bulversat de căderea Ierusalimului și populat cu personaje puternice, care trăiesc aventuri spectaculoase, fantastice.” (Editura Rao)
Prezintă: Mihai Vintilă, redactor șef la Revista „Litera 13” și Mircea Cărbunaru, scriitor și coordonatorul Cenaclului „ArtZONE SF” Brăila.

Încep înscrierile la Clubul de Vacanță 2023
2023-04-25 08:00 - 17:00
Știm că mulți copii și părinți așteaptă cu nerăbdare să înceapă înscrierile la Clubul de Vacanță și iată că astăzi demarăm acest minunat proiect recreativ care se va desfășura în perioada 19 iunie – 28 iulie 2023. Înscrierile se fac la Sala de Lectură, la sediul Bibliotecii din Piața Poligon, nr. 4 și vă amintim că accesul la activitățile clubului se face pe baza permisului de bibliotecă, în limita locurilor disponibile și a 3 ateliere/copil.
Am pregătit 40 de ateliere pentru toate gusturile, începând cu cele de informatică, istorie și fizică distractivă, până la cele de limbi străine, îndemânare, handmade și artistice. În imagini vedeți lista activităților, perioada, vârsta și nr. de locuri alocate. Programul Bibliotecii este următorul:
luni – 11-19
marți-vineri – 8-19
sâmbătă – 8-16.
Clubul de Vacanță este coordonat de dr. Eduard Claudiu Brăileanu.

MEMORIA GAZELEI, lansare de carte
2023-04-26 13:00 - 15:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Județeană „Panait Istrati” Brăila vă invită miercuri, 26 aprilie 2023, ora 13.00, la evenimentul de lansare a volumului de critică literară și eseuri „MEMORIA GAZELEI” de Viorel Ștefănescu, apărut la Editura Eikon.
Prezintă: Christian Crăciun, A. G. Secară și Valentin Ajder.
Moderează: Dragoș Adrian Neagu, directorul Bibliotecii.
Vă așteptăm la sala „Fănuș Neagu”, et. 3!

Vreau să devin reporter!
2023-05-02 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Judeţeană „Panait Istrati” Brăila, Secţia de Împrumut pentru copii. Ludotecă, în colaborare cu Asociaţia Culturală “Leviathan” și cu Asociația ”Parteneriatul Global al Apei” vă invită la o nouă provocare: Concursul Naţional „Vreau să devin reporter!”
În perioada actuală, în societatea în care trăim, jurnaliştii sunt mesageri importanţi ai faptelor de zi cu zi, adevăraţi paznici ai adevărului care ne asigură toate informaţiile de care avem nevoie. Aşteptăm de la ei transparenţă privind relaţiile sociale în tot ce înseamnă educaţie, bun simţ şi cunoaştere. Publicul, oamenii, asta aşteaptă.
În intenţia de a sugera copiilor o viitoare profesie, cu mari implicaţii în societate, am iniţiat acest concurs, aflat acum la ediţia a III-a, ca un promotor al educaţiei generaţiei tinere de azi prin care să-i oferim oportunităţi nebănuite.
Există milioane de motive pentru care puteţi realiza un reportaj filmând obiective importante din oraşul vostru, filmând ceva ciudat şi misterios, filmând un peisaj verde din natură, fără poluare, filmând o joacă între voi, filmând ce vreţi voi cu condiţia ca filmuleţul să conţină un mesaj către oameni sau un interviu luat unui prieten, părinților voștri, educatorului de la şcoala unde învăţaţi, unui vecin sau, de ce nu?, unui om important din urbea voastră, cu ajutorul aparatului de filmat, telefonului, microfonului, carneţelului de reporter. Imaginaţia vă aparţine!
Mai nou, la această ediţie, vă sugerăm și tema ,,România, tot verde!”. Aveţi la îndemână toate instrumentele să ne arătaţi lumea aşa cum e cu adevărat.
Regulament:
Concursul este adresat elevilor cu vârsta între 8–18 ani.
Pentru acceptarea înscrierilor, este obligatoriu să folosiți formularul google https://forms.gle/EWd9rkS9Lgh9pLEb9. Perioada de înscriere: 5 – 20 mai 2023.
Reportajele sau interviurile pot fi trimise la concurs pe filmuleţe, înregistrate audio sau scrise, nu mai mult de 2 pagini A4, Times New Roman, corp 12, la adresa: sectiacopiibjbraila@gmail.com, împreună cu acordul de utilizare a lucrării.
Având în vedere că filmuleţele şi înregistrările audio sunt fişiere de dimensiuni mari vă recomandăm să le trimiteţi prin aplicaţii de trimitere fişiere mari.
Nu uitaţi să menţionaţi pe film, pe înregistrarea audio sau pe materialul scris, numele şi prenumele, vârsta, şcoala, localitatea şi un număr de telefon.
Se vor acorda premii separat pentru reportaje filmate, înregistrate audio sau scrise.
De asemenea, se vor oferi şi premii speciale, iar cele mai reuşite lucrări vor fi făcute publice, cu acordul părinţilor.
Juriul este format din jurnalişti recunoscuţi şi apreciaţi în domeniul media.
Ne asumăm răspunderea să modificăm şi să completăm acest regulament în colaborare cu cei interesaţi.
Relații și detalii cu sugestii şi recomandări pe adresa de email: lica_barbu55@yahoo.ro.
Coordonatori:
Doiniţa Mihaela Stanciu – bibliotecar,
Lică Barbu – membru al Uniunii Ziariştilor Profesionişti din România.
Mult succes!
Finanțator Global Water Partnership!

Ateliere "The Social Incubator"
2023-05-03 08:00 - 17:00
Biblioteca Județeană „Panait Istrati” Brăila găzduiește în zilele de 4 – 5 mai 2023 o serie de ateliere susținute de Asociația „The Social Incubator”, desfășurate în cadrul proiectelor ReCONNECT și ResponsABIL.
ReCONNECT este realizat în colaborare cu Asociația „Niciodată Singur, Prietenii Vârstnicilor” și presupune digitalizarea incluzivă pentru vârstnici și tineri din medii dezavantajate, proiectul făcând parte din efortul internațional de a conecta grupurile vulnerabile prin tehnologie. ResponsABIL este programul al cărui pilon esențial îl reprezintă educația financiară. Ajuns deja la a cincea ediție, scopul proiectului este să-i ajute pe tinerii cu vârste între 16-24 de ani din categoriile defavorizate să devină responsabili financiar și să le crească gradul de angajabilitate.
Programul evenimentelor este următorul:
4 mai 2023, interval orar 11:00 – 13:30, Atelier de socializare intergenerațional, proiect ReCONNECT
4 mai 2023, interval orar 14:30 – 16:00, Atelier de educație financiară, proiect ResponsABIL
5 mai 2023, interval orar 10:00 – 13:00, Atelier de educație digitală, proiect ReCONNECT
5 mai 2023, interval orar 14:00 – 16:00, Atelier de dezvoltare personală – exerciții de autocunoaștere, proiect ResponsABIL
Participă elevi ai Liceului Teoretic „Mihail Sebastian”, tineri aflați în grija Direcției Generale de Protecția Copilului Brăila și persoane în etate care beneficiază de serviciile Asociației “Niciodată Singur”.

Reflexii Dunărene
2023-05-05 18:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Iubitorii de frumos sunt invitați vineri, 5 mai 2023, începând cu ora 18.00, la vernisajul expoziției personale de pictură Costăchescu Victor Lucian „Reflexii Dunărene”. Evenimentul va avea loc la Centrul Multicultural Dunărea din cadrul Bibliotecii Județene „Panait Istrati” Brăila, iar accesul este liber.
Prezintă: Hugo Mărăcineanu, vicepreședintele Uniunii Artiștilor Plastici din Brăila.
„Peisajele marine sunt punctul de interes ce focalizează atenția privitorului. Nave pe marea învolburată sau dimpotrivă, liniștită, în apus sau răsărit de soare, pictate cu pasiune ardentă în lumini incendiare sau în seninătăți liniștitoare. Un întreg cosmos revărsat și reflectat în sclipirile apelor pe timp de zi sau de noapte, în aranjamente compoziționale echilibrate și armonioase.” ( Geta Deleanu, muzeograf și artist plastic)
Lucrările din expoziție pot fi admirate până pe 20 mai. Vă așteptăm!
Pliantul expoziției:

Activitățile bibliotecii în perioada 8-13 mai 2023
2023-05-08 08:00 - 17:00

Liliana Toma, dublă lansare de carte
2023-05-11 16:30 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Județeană „Panait Istrati” Brăila organizează joi, 11 mai, începând cu ora 16.30, dubla lansare de carte „Elitre” și „Spre nord, prin sud” semnate de Liliana Toma.
Prezintă: prof. dr. Valentin Popa și prof. dr. Viorel Coman.
Vor cânta: prof. Florin Lazăr, Rodica Gorgovan și Theodora Amărioarei.
Moderează: Laura Caplea, bibliotecar.

Pe lângă cele patru cărți publicate: „Secretele lui Polichinelle”, aforisme, 2019, „Podul cu oglinzi”, proză scurtă, 2020 , „Spre nord, prin sud”, eseuri, 2022 , și „Elitre”, proză scurtă, 2022, Liliana Toma pregătește un nou volum de poezii „Vis cu puncte cardinale”, aflat în curs de apariție. Activitatea literară a autoarei cuprinde publicații în revistele: „Casa Speranței” – Brăila, „Vatra Veche” – Târgu Mureș, „Leviathan” – București, „Glasul iubirii” – Curtea de Argeș, „Climate literare” – Târgoviște, „Luceafărul literar și artistic” – Brăila, „Cuvânt românesc” – Madrid (Spania), „Bumerang literar” și „Emoții și Lumină” – Sydney (Australia). De asemenea, a prefațat și a scris numeroase recenzii și cronici de carte. În prezent este membră în Cenaclul literar – artistic „Casa Speranței” și în Cenaclul „Alter Ego” din Brăila. A primit în 2020 Premiul al doilea la Concursul Național de Proză „Alexandru Odobescu” la Călărași și în 2022 Premiul al doilea la Concursul de Proză Scurtă „Polaris” de la București.

Vă așteptăm la sala „Fănuș Neagu”, et. 3, la sediul Bibliotecii din Piața Poligon, nr. 4!

Dubla lansare de carte: "Sparg nuci" și "Eroi din întâmplare" de Liviu Chifane
2023-05-20 12:00 - 14:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Notează 20 mai, ora 12.00 și vino la dubla lansare de carte: „Sparg nuci” și „Eroi din întâmplare” de Liviu Chifane!
Prezintă: Viorel Coman, Camelia Gherghișor și Carmen Vlad
Moderează: dr. Claudiu Eduard Brăileanu
Vă așteptăm la Sala de Lectură, intrarea liberă!

Ateliere 22-27 mai 2023
2023-05-22 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România

"Pe malul stâng", vernisaj expoziție
2023-05-25 18:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Iubitorii de artă sunt invitați joi, 25 mai 2023, la ora 18: 00, la sediul Bibliotecii Județene „Panait Istrati” din Piața Poligon nr.4, unde va avea loc vernisajul expoziției de pictură în acuarelă „Pe malul stâng” aparținând artistului plastic Vasile Trandafir.
Expoziția va rămâne deschisă până pe data de 22 iunie 2023 la Centrul Multicultural Dunărea din cadrul bibliotecii.

Festivitate premiere Concurs de proză scurtă "Fănuș Neagu"
2023-05-26 12:00 - 13:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
CONCURSUL JUDEȚEAN DE PROZĂ SCURTĂ “FĂNUŞ NEAGU” își premiază câștigătorii!
Premiile vor fi acordate pe secțiuni și vor consta în bani. Premierea va avea loc la sala Fănuș Neagu, vineri, în data de 26 mai 2023, ora 12.00!
Lucrările premiate vor fi publicate în antologia „Fănușiana” 2023, editată de Editura Proilavia a Bibliotecii Județene din Brăila. Antologia va fi publicată în format electronic pe site-ul dedicat concursului: https://concursfanusneagu.bjbraila.ro/ .

Avem o singură Planetă Pământ!
2023-05-29 08:00 - 17:00
Ziua Mondială a Mediului Înconjurător este sărbătorită în fiecare an la data de 5 iunie, cu scopul de a face un apel de conștientizare a importanței respectării mediului înconjurător, dar și de a lua măsurile necesare pentru a-l proteja. Biblioteca Județeană “Panait Istrati” Brăila marchează acest eveniment prin organizarea unei expoziții documentare intitulată “Avem o singură Planetă Pământ!” ce conține cărți din colecțiile Secției de Împrumut pentru Adulți. Expoziția este realizată de Doina Lalu, se află la parterul sediului nou al Bibliotecii Județene și poate fi vizitată în perioada 5 – 28 iunie 2023.

Activitățile bibliotecii în săptămâna 19-24 iunie 2023
2023-06-19 - 2023-06-24
CLUBUL DE VACANȚĂ – Săptămâna 1

(DOAR PENTRU CEI ÎNSCRIȘI LA ATELIERE):
De luni, 19 iunie până vineri, 23 iunie:
KARAOKE, Sala Fănuș Neagu, etajul 3, ora 09:00-11:00, zilnic
TEATRU DE PĂPUȘI, Sala de Lectură, etajul 1, ora 10:30-11:30, zilnic
SĂ ÎNȚELEGEM FIZICA, Makerspace, etajul 1, ora 10:00-12:00, zilnic
MAGIA HÂRTIEI – Iris Folding, Ludotecă, parter, ora 10:00-11.00, zilnic
VIAȚA ARTEI TEATRALE, Sala Panait Istrati, etajul 3, ora 11:00-12:00, zilnic
CURCUBEUL EMOȚIILOR, Sala Fănuș Neagu, etajul 3, ora 11:00-12:00, zilnic
PICTURA PE STICLĂ, Ludotecă, ora 11:30-12:30, parter, zilnic
CU ȘI DESPRE CIOCOLATĂ, Hol etajul 2, ora 10:00-11:00, doar marți, 20 iunie
ALTE ATELIERE ȘI ACTIVITĂȚI
Joi, 22 iunie
ALCOOLICII ANONIMI, Sala Panait Istrati, etajul 3, ora 17:00-19:00
Vineri, 23 iunie
HAI CU NOI ÎN BĂRĂGAN – GRUPUL NINO-NINO, Căminul Cultural Chiscani, ora 10:00
CODEKIDS, Centrul de Instruire, începând cu ora 15:00
SÂMBĂTĂ, 24 IUNIE
ZIUA UNIVERSALĂ A IEI, în curtea Bibliotecii, începând cu ora 11:00

Ziua IEI, spectacol în curtea bibliotecii
2023-06-24 11:00 - 12:30 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Fiecare 24 iunie trezește emoții pentru iubitorii de cămăși tradiționale românești. Ziua Universală a IEI este sărbătorită de ani de zile pe întreg mapamondul, comunitățile de români întrecându-se în a aduce un omagiu IEI, veșmântul obținut cu artă, semnificații și pasiune. Și la Brăila 24 iunie înseamnă mult: Ziua Universală a IEI, Sânzienele și Nașterea Sfântului Ioan Botezătorul. În plus, tot pe 24 iunie, se împlinesc nouă ani de când grupul Poveștile IEI a avut prima întâlnire dedicată tuturor celor care iubesc cămașa românească și doresc să învețe cum să o coasă. De nouă ani la Brăila se cos cămăși, zeci de brăilence au fost îndrumate în acest meșteșug și, tot de nouă ani, tradițiile în acest frumos oraș de la Dunăre au prins un nou avânt și tot mai mulți susținători.
Vă invităm sâmbătă, începând cu ora 11.00, în curtea Bibliotecii Județene „Panait Istrati” Brăila să sărbătoriți alături de noi portul popular și minunatele tradiții românești.
Evenimentul cuprinde: Șezătoarea Poveștile IEI Brăila, un spectacol de dansuri și muzică populară, o expoziție de cămăși cusute tradițional.
Și-au anunțat participarea Grupurile Poveștile IEI Brăila și BiblioIE Chiscani, membrii Uniunii Județene Solidaritatea Pensionarilor – Filiala Brăila, Grupul vocal Chiralina condus de prof. Maria Radu și Școala Populară de Arte Vespasian Lungu – clasele canto muzică populară, orgă electronică și dansuri populare, coordonate de prof. Cristian Șonea.
Vă așteptăm cu drag!

Clubul de vacanță, 26-30 iunie
2023-06-26 08:00 - 2023-06-30 17:00

Fii activ pentru o Dunăre curată!
2023-06-29 08:00 - 17:00
În perioada 29 iunie – 3 iulie 2023, cu ocazia Zilei Internaționale a Dunării (29 iunie), Biblioteca Județeană „Panait Istrati” Brăila organizează o expoziție documentară intitulată „Fii activ pentru o Dunăre curată!”, care conține documente aflate în colecțiile sale și care sunt disponibile pentru împrumut.
Manifestările dedicate acestei zile se desfăşoară în toate cele 14 state dunărene, pentru a marca dorinţa acestor ţări de a adopta măsuri şi strategii comune pentru protejarea fluviului Dunărea. Ziua Dunării înseamnă solidaritate între popoarele care împart acest bun comun, în ciuda diferenţelor de culturi şi istorii, având o dorinţă comună: responsabilitatea de a proteja această resursă preţioasă.
Expoziție realizată de Florentina Petcu, bibliotecar.

Clubul de vacanță, 3-7 iulie
2023-07-03 08:00 - 2023-07-07 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Clubul de vacanță

Expoziție documentară Haralamb Zincă
2023-07-04 08:00 - 17:00
Haralamb Zincă este pseudonimul literar a lui Hary Isac Zilberman, autor de romane polițiste, dar și de cărți document. S-a născut pe 4 iulie 1923 la Roman și a studiat în anii 1950-1951 la Școala de Literatură ”Mihai Eminescu”. Zece ani mai târziu devine redactor-șef la revista ”Tânărul scriitor” și ”Luceafărul”, iar din anul 1967 a ocupat postul de director al Casei Uniunii Scriitorilor.
Opera scriitorului este alcătuită din cărți polițiste pline de viață și de mister, pe care le-a croit într-un stil romantic ”cu clasă”. Personajele create de Haralamb Zincă sunt pline de suspans și patriotism, având aura și eleganța specifică lui James Bond, dar și finețea limbajului sec și cu umor, specific imaginarului ce înconjoară folclorul din jurul spionajului și contraspionajului.
Criticul literar Gabriel Dimisianu își amintește că Haralamb Zincă era unul dintre cei mai populari scriitori români, autor profesionalizat și prolific de romane polițiste și de spionaj. ”Taina cavalerului de Dolenga”, ”Moartea vine pe bandă de magnetofon” și ”Un glonte rezident”, împreună cu alte narațiuni dinamice construite abil de autor, au făcut ca Haralamb Zincă să devină un nume foarte cunoscut.
Munca de căutare în arhivele militare, naționale și secrete, în presă, studiind mărturii istorice, precum și contextul premergător zilei de 23 august 1944, se regăsesc în romanele ”Și a fost ora H” sau ”Revelion ‘45”. ”Jurnal de front” și ”Dragoste moartă” sunt încadrate la categoria proză de război, menționabile ca document de istorie literară, neavând aceeași popularitate ca literatura polițistă.
Haralamb Zincă este considerat pionierul romanului polițist din România, universul realizat de el fiind o dublă evadare: din cotidian și din banalitatea existenței, iar măiestria cu care a fost scris cu greu va putea fi egalată.
Vă recomandăm romanele scrise de Haralamb Zincă, disponibile publicului pentru împrumut la secția Împrumut Carte pentru Adulți.
Disponibilitatea titlurilor poate fi consultată și în catalogul electronic al bibliotecii: https://toread.bjbraila.ro/…/search;jsessionid…
Expoziția este realizată de bibliotecar Camelia Aurelia Cherciu și este deschisă în perioada 4 iulie – 22 august în holul Clădirii de Patrimoniu în intervalul orar 10-18.
